
PËR ORGANIZIMIN DHE FUNKSIONIMIN E POLICISË TË BASHKISË DHE TË KOMUNËS

Në mbështetje të nenit 16 të ligjit nr.7491, datë 29.4.1991 "Për dispozitat kryesore kushtetuese", me propozimin e Këshillit të Ministrave,

KUVENDI POPULLOR
I REPUBLIKËS SË SHQIPËRISË

VENDOSI:

Neni 1

Në Republikën e Shqipërisë pranë bashkive e komunave organizohet dhe funksionon policia e bashkisë dhe e komunës, përkatësisht në vartësi të kryetarit të bashkisë e të komunës dhe nën mbikëqyrjen e kontrollin ligjor të prefektit.
Policia bashkiake dhe e komunës është organ ekzekutiv që ka për detyrë të kryejë funksione në shërbim të rendit, qetësisë dhe mbarëvajtjes së punëve publike brenda territorit të bashkisë a të komunës, në përputhje me dispozitat e këtij ligji dhe që nuk janë në kompetencë të autoriteteve të tjera shtetërore.
Policia e bashkisë dhe e komunës nuk është pjesë përbërëse e Forcave të Armatosura.

Neni 2

Policia e bashkisë dhe e komunës si rregull ka këtë strukturë:
1. Shefi i policisë.
2. Oficerë.
3. Policë.
Pranë këshillit të rrethit emërohet komandanti i policisë të bashkive dhe të komunave.

Neni 3

Komandanti i policisë të bashkisë a të komunës emërohet e shkarkohet në detyrë nga prefekti, me propozim të kryetarit të këshillit të rrethit, pasi të jetë marrë pëlqimi nga ministri i Brendshëm.
Komandanti i policisë bashkiake a të komunës duhet të jetë diplomuar në Akademinë e Policisë. Ai kryen me autorizim të prokurorit edhe funksione të policisë gjyqësore.

Neni 4

Në policinë e bashkisë dhe të komunës mund të shërbejnë shtetas shqiptarë të titulluar oficerë ose policë sipas kritereve të përcaktuara nga ministri i Brendshëm.

Neni 5

Kryetari i bashkisë apo i komunës emëron dhe shkarkon oficerët dhe policët të cilët përzgjidhen nga një komision i posaçëm që kryesohet nga komandanti i policisë së bashkisë a të komunës dhe përbëhet nga një i deleguar i prefektit, si dhe një përfaqësues i komisariatit të policisë.

Neni 6

Komandanti i policisë së bashkisë a të komunës përgjigjet për kryerjen e shërbimeve të kësaj policie në përputhje me ligjin.

Neni 7

Punonjësit e policisë së bashkisë dhe të komunës i nënshtrohen kualifikimit dhe trajnimit.

Neni 8

Policia e bashkisë dhe e komunës ka për detyrë:
1. Të sigurojë zbatimin efektiv të urdhërave të nxjerra nga kryetari i bashkisë (komunës) dhe të vendimeve të këshillit që kanë të bëjnë me sigurimin e rendit e të qetësisë dhe mbarëvajtjen e punëve publike.
2. Të marrë masa për ruajtjen e pasurisë së bashkisë apo të komunës, si dhe të atyre që administrohen nga ana e saj.
3. Të sigurojë zbatimin e urdhrave të nxjerra nga kryetari i bashkisë (komunës) në lidhje me personat juridikë ose fizikë, që nuk plotësojnë konform ligjit detyrimet financiare e fiskale, ndaj bashkisë apo komunës, si dhe çdo detyrim tjetër pasuror ndaj tyre.
4. Të mbikëqyrë e verifikojë nëse shtetasit në administrim të pasurisë së tyre, zbatojnë ose plotësojnë kërkesat e akteve bashkiake.
5. Të konstatojë e të parandalojë ndotjet e mjedisit, hedhjet e mbeturinave të ndryshme, si dhe të sinjalizojë kryetarin e bashkisë (komunës) për shfaqjet e parazitëve të dëmshëm e të rrezikshëm si dhe për rastet e shfaqjes së epidemive.
6. Të ndalojë, shmangë e prishë ndërtimet e paligjshme, të ndalojë zëniet e paligjshme të trojeve dhe të ndërtesave e objekteve publike të bashkisë apo komunës, si dhe të organizojë lirimin e tyre.
7. Të kujdeset për qetësinë publike, duke shmangur zëniet, mënjanuar zhurmat e shkaktuara nga grumbullimet e njerëzve, autoparlantet e radiove e magnetofoneve, rënia pa vend e burive të automjeteve në rrugë, banesa, plazhe e mjedise të tjera publike, që sjellin shqetësime për të tjerët.
8. Të marrë masa për ruajtjen e rendit, kur ka grumbullime njerëzish, si në tregje, panaire, ceremoni publike, artistike, fetare e sportive, në kinema, teatro, pallate e salla sportive, objekte të kultit dhe në mjedise të tjera publike.
9. Të inspektojë tregjet, të kontrollojë zënien e vendeve për tregti ambulante, të verifikojë pajisjen me licencë të tregtarëve dhe personave të tjerë që merren me veprimtari shitblerje, me tregtimin e pijeve alkoolike, objekteve me vlera artistike e kombëtare, të lëndëve djegëse, të kontrollojë respektimin e masës, peshës dhe çmimin e shitjes.
10. Të kujdeset për respektimin e orarit të shërbimit të njësive tregtare, bufeve, restoranteve, bilardove, lojërave të fatit e të objekteve të tjera me veprimtari publike, si dhe për zbatimin nga ana e tyre të rregulloreve apo urdhërave të nxjerra nga kryetari i bashkisë apo komunës.
11. Të kontrollojë marrjen e masave të sigurisë që parandalojnë fatkeqësitë e ndryshme natyrore, si dhe të ndihmojë në kapërcimin e tyre duke u dhënë gjithashtu ndihmë të dëmtuarve në raste urgjence.
12. Të marrë masa të përkohshme ndaj të sëmurëve psikikë në gjendje të rëndë, që krijojnë shqetësime për rendin publik.
13. Të kujdeset për ruajtjen e afisheve, njoftimeve e shpalljeve publike, si dhe heqjen e atyre të paligjshme ose të paautorizuara.
14. Të kontrollojë e të marrë masa për zbatimin e rregulloreve, urdhërave e udhëzimeve të lëshuara nga kryetari i bashkisë apo i komunës për probleme që lidhen me zbatimin e këtij ligji.

Neni 9

Për rastet kur nevojitet zbatimi forcërisht i kompetencave, komandanti i policisë së bashkisë a të komunës njofton me shkrim 5 ditë përpara personin e interesuar.

Neni 10

Kur gjatë kryerjes së shërbimit konstatohen elemente të veprave penale, punonjësit e policisë së bashkisë dhe të komunës, në përputhje me dispozitat e Kodit të Procedurës Penale marrin masa për shoqërimin e autorëve në komisariatin e policisë, ruajnë vendin e ngjarjes, fiksojnë dëshmitarët dhe ruajnë provat deri në ardhjen e policisë gjyqësore.

Neni 11

Punonjësit e policisë së bashkisë dhe të komunës, në zbatim të kompetencave të tyre, kanë të drejtë të thërrasin në mjediset e policisë shtetas të ndryshëm që kanë shkelur dispozitat e këtij ligji.

Neni 12

Në shërbim të policive të bashkive e komunave në rang rrethi funksionon edhe shërbimi i mbrojtjes nga zjarri, i cili vihet në vartësi të komandantit të policisë të bashkive e të komunave të këtij rrethi.

Neni 13

Për shkeljet e vërejtura punonjësit e policisë së bashkisë dhe të komunës kanë të drejtë të gjobitin në vend personat përgjegjës në masën 500 deri në 5000 lekë.
Kundërvajtësit janë të detyruar të paguajnë gjobën brenda 5 ditëve nga data e dhënies. Për çdo ditë vonesë gjoba paguhet me kamatë 2 për qind. Me kalimin e afatit njëmujor, gjoba vilet sipas rregullave të përcaktuara në ligjin "Për kundërvajtjet administrative".

Neni 14

Policia e bashkisë dhe e komunës ka uniformën e saj, të ndryshme nga policia e shtetit. Punonjësit e saj kanë shenjën dalluese dhe numrin personal.
Punonjësit e policisë së bashkisë dhe të komunës pajisen me armë.
Pajisja me armë, mënyra e ruajtjes dhe e mbajtjes së saj rregullohen me akte të ministrit të Brendshëm.

Neni 15

Ministri i Brendshëm miraton rregulloren tip të policisë së bashkisë dhe të komunës.

Neni 16

Në raste nevoje, kur çmohet e domosdoshme për ruajtjen e rendit, shefi i komisariatit të policisë dhe kryetari i bashkisë apo komunës mund të bashkërendojnë veprimet e policive me miratim të prefektit.

Neni 17

Struktura e policisë së bashkisë dhe të komunave, numri, pagat dhe shpenzimet buxhetore përcaktohen me vendim të Këshillit të Ministrave.

Neni 18

Punonjësit e policisë së bashkisë dhe të komunës gëzojnë mbrojtje të njëjtë ligjore me punonjësit e policisë së shtetit.

Neni 19

Ngarkohet Këshilli i Ministrave dhe ministri i Brendshëm të nxjerrin aktet nënligjore në zbatim të këtij ligji.

Neni 20

Çdo dispozitë që bie në kundërshtim me këtë ligj shfuqizohet.

Neni 21

Ky ligj hyn në fuqi më 15 korrik 1997.

Shpallur me dekretin nr.1801, datë 22.5.1997 të Presidentit të Republikës së Shqipërisë, Sali Berisha 


